提舉范公開軒面鍾山名曰寸碧索詩
作者：釋德洪
朝代：宋

paragraphs: 湖山煙翠層，千葉青蓮拆。
公家蓮菂間，如眼不自覿。
一登功名途，富貴兩追迫。
開軒延爽氣，拄笏望秀色。
鍾山盤萬丈，雲破見尾脊。
殷勤度邑屋，分此一寸碧。
升空带青小，撐漢螺髻出。
我亦個中人，登覽增眼力。
知公寓逸想，喧不礙岑寂。
給札令賦詩，相顧愕坐客。
愧無暮雲詞，涴公雪色壁。